b'\n_START_ARTICLE_\nVejle\n_START_SECTION_\nEtymologi\n_START_PARAGRAPH_\nVejle, hvis navn i middelalderen skreves W\xc3\xa6thl\xc3\xa6, W\xc3\xa6thel, Wedel, hos Huitfeldt og andre steder Vedle, vistnok af "Vejle\xe2\x80\x9c, et sted med lavt vand, som man kan vade over.\n_START_SECTION_\nMiddelalderen\n_START_PARAGRAPH_\nOm byen selv har v\xc3\xa6ret bef\xc3\xa6stet og st\xc3\xb8ttet sig til disse to bef\xc3\xa6stninger, forlyder der intet om. Dens tre porte, S\xc3\xb8nderport, ved den senere S\xc3\xb8nderbro, N\xc3\xb8rre- og Vesterport, begge ved enden af N\xc3\xb8rregade, eksisterede endnu til op i det 19. \xc3\xa5rhundrede. Af andre broer n\xc3\xa6vnes Midtbro (mellem Torve- og N\xc3\xb8rregade), N\xc3\xb8rrebro (ved Svaneapotek), Stokbro (mod nord ved Vardevejen) og Gjeddebro noget vest for denne. Hvorn\xc3\xa5r byen er blevent en k\xc3\xb8bstad, vides ikke; de f\xc3\xb8rste kendte privilegier er givne den 16. august 1327 af kong Valdemar; senere er de blevet stadf\xc3\xa6stet den 3. august 1355, 27. november 1442 og ofte senere, blandt andre af Christian IV 27. marts 1635, da byens arkiv var blevet \xc3\xb8delagt under krigen 1627-29. _NEWLINE_Byen omtales flere gange i middelalderens / historie, s\xc3\xa5ledes 1256, da \xc3\xa6rkebisp Jakob Erlandsen fik den bekendte Vejlekonstitution vedtagen her p\xc3\xa5 kirkem\xc3\xb8det 6. marts; ogs\xc3\xa5 i februar 1279 holdtes kirkem\xc3\xb8de her af \xc3\xa6rkebisp Thrugot Thorstensen. Byen er ofte bleven bes\xc3\xb8gt af kongerne. Erik Menved sluttede her i 1316 et forbund med sin s\xc3\xb8sters\xc3\xb8n Johan af Werle, og 13. marts 1345 blev her indg\xc3\xa5et et forbund mellem Valdemar Atterdag og svogeren Hertug Valdemar; 22. januar 1523 modtog Christian II i Vejle den jyske adels opsigelsesbrev. _NEWLINE_Af klostre havde byen kun et, Sortebr\xc3\xb8dreklosteret, indviet til Jomfru Maria, angives almindeligvis at v\xc3\xa6re stiftet omkring 1227, men det m\xc3\xa5 v\xc3\xa6re meget yngre. Det n\xc3\xa6vnes hverken i en kapitelbog fra 2. halvdel af 13. \xc3\xa5rhundrede, g\xc3\xa6ldende for Dominikanerordenens provins Dacia, ej heller i en ved \xc3\xa5r 1300 forfattet liste over provinsens klostre. Det synes at v\xc3\xa6re stiftet af drosten Laurens (Laurids) Jonsen. Dennes s\xc3\xb8n Peder Laurensen (Panter) fik p\xc3\xa5 en sendef\xc3\xa6rd til Avignon i 1355 udvirket pavelige begunstigelser for klosteret i anledning af dets omdannelse fra tr\xc3\xa6- til stenbygning; 1478 indf\xc3\xb8rtes i klosteret den strengere ordensregel, og 1505 optoges det i den s\xc3\xa5kaldte hollandske Kongregation. I \xc3\xb8vrigt vides ikke meget om det. Det bet\xc3\xa6nktes i testamenter 1456 og 1514. Sommeren 1529 overlod det til Mogens G\xc3\xb8ye 2 g\xc3\xa5rde i Ure (T\xc3\xb8rrild Herred) og Munkskov sammesteds. Kort efter oph\xc3\xa6vedes det, og munkene droge bort. Sidst i 1529 modtog Jens Hvas til Kaas p\xc3\xa5 kongens vegne inventar og klenodier fra klosteret. Den 4. marts 1531 overdrog kongen bygningerne til borgerne, dog med forbehold af de klenodier og boskab, der endnu m\xc3\xa5tte findes i klosteret; ligeledes skulle der i det indrettes et hus, hvori kongen og dronningen under ophold i byen kunne bo. Fra overdragelsen undtoges ogs\xc3\xa5 to humleg\xc3\xa5rde, teglg\xc3\xa5rden m.m., hvilke byen dog fik 1535. Klosteret l\xc3\xa5 ved R\xc3\xa5dhustorvet. _NEWLINE_I et dokument fra 1526 n\xc3\xa6vnes en \xc3\xb8de jord i Vejle, kaldet Korsbr\xc3\xb8dregaarden. Muligvis har der her tidligere st\xc3\xa5et en af et par johannitermunke beboet g\xc3\xa5rd, som har tilh\xc3\xb8rt et af landets Johanniterklostre.\n_START_SECTION_\nRen\xc3\xa6ssancen\n_START_PARAGRAPH_\nVed begyndelsen af nyere tid ramtes byen af sv\xc3\xa6re ulykker, navnlig ildebrande. I 1523 br\xc3\xa6ndte "det meste af byen". 1530 var der en stor brand, hvorved r\xc3\xa5dhuset lagdes i aske. I 1546 gav kongen de brandlidte borgere frihed for skat og anden tynge i 3 \xc3\xa5r; ved brev af 10. november 1553 fik atter brandlidte borgere frihed for tynge mod, at de genopbyggede deres g\xc3\xa5rde, og 1595 br\xc3\xa6ndte 37 g\xc3\xa5rde p\xc3\xa5 S\xc3\xb8nder- og Fiskergade samt S\xc3\xb8nderports porthus. _NEWLINE_I 1584 bortrev Pesten 500 Mennesker. Vel synes byen at v\xc3\xa6re g\xc3\xa5et noget frem i Beg. af 17. Aarh.; men da kom Krigene, som slog den ned for lange Tider. Under kejserkrigen 1627-29 var den n\xc3\xa6sten hele tiden besat af de kejserlige tropper, som bef\xc3\xa6stede r\xc3\xa5dhuset og kirken og nedbr\xc3\xb8d eller br\xc3\xa6ndte en m\xc3\xa6ngde huse; da fjenden drog bort, var omtrent 200 huse \xc3\xb8delagte, hele gader l\xc3\xa5 \xc3\xb8de, mange folk var flyttet fra byen, og de offentlige bygninger, is\xc3\xa6r kirken og r\xc3\xa5dhuset, var i h\xc3\xb8j grad mishandlede: r\xc3\xa5dhusets t\xc3\xa5rn var til dels styrtet ned. Ogs\xc3\xa5 i krigen 1644-45 havde den bes\xc3\xb8g af fjenden, som atter bef\xc3\xa6stede r\xc3\xa5dhuset og nedrev en del huse i dets n\xc3\xa6rhed; efter krigen var den endnu mere \xc3\xb8delagt end i 1629, idet "en Fjerdedel af Byen laa \xc3\xb8de med det, der var ruineret i forrige Krig". I \xc3\xa5ret 1654 truedes var byens eksistens alvorlig af den nyanlagte by Frederiksodde, idet kongen til gunst for den sidste ville forbyde al s\xc3\xb8handel p\xc3\xa5 Vejle, et forbud, som borgerne dog fik afv\xc3\xa6rget. S\xc3\xa5 kom Svenskekrigen 1657-60, i hvilken den f\xc3\xb8rst blev okkuperet af de svenske, derp\xc3\xa5 af de allierede, som huserede om muligt endnu v\xc3\xa6rre end fjenden, og tilstanden forv\xc3\xa6rredes yderligere ved en pest i 1659, som bortrev en m\xc3\xa6ngde mennesker. Efter fredslutningen var kun 29 bygninger beboede, de \xc3\xb8vrige vare nedbr\xc3\xa6ndte, \xc3\xb8delagte eller forladte og de fleste borgere flyttede ud p\xc3\xa5 landet. _NEWLINE_N\xc3\xa6st efter handel har agerbrug v\xc3\xa6ret beboernes hovederhverv, og navnlig dyrkedes der i byen og dens omegn i tidligere tid en stor m\xc3\xa6ngde humle; endnu 1682 var der i byen 95 humlehaver, uagtet en stor del var bleven \xc3\xb8delagt i det 17. \xc3\xa5rhundredes krige, men i 2. halvdel af det 18. \xc3\xa5rhundrede var humledyrkningen helt oph\xc3\xb8rt.\n_START_SECTION_\nUnder enev\xc3\xa6lden\n_START_PARAGRAPH_\nI 1672 var der 712 indbyggere, mens byen f\xc3\xb8r krigen 1627 menes at have haft 1.300. Det varede l\xc3\xa6nge, inden den begyndte at komme til kr\xc3\xa6fter, s\xc3\xa5 meget mere som dens handel n\xc3\xa6sten helt var umuliggjort, idet dybet, hvori skibene skulle ligge, var tilsandet, og da nye ildebrande h\xc3\xa6rgede den; s\xc3\xa5ledes br\xc3\xa6ndte 1739 en del af den, og 23. april 1786 lagdes hele N\xc3\xb8rregade, en god tredjedel af byen, i aske. I 1769 havde den 950 indbyggere, og 1793 var der i alt 169 g\xc3\xa5rde, alts\xc3\xa5 f\xc3\xa6rre end det antal, de kejserlige tropper havde \xc3\xb8delagt 1627-29. _NEWLINE_I det 19. \xc3\xa5rhundrede gik den imidlertid st\xc3\xa6rkt frem, is\xc3\xa6r efter at den i 1820-erne havde f\xc3\xa5et sin havn. Havnen blev anlagt 1824-27; tidligere m\xc3\xa5tte skibene ankre omkring 1\xc2\xbd fjerdingvej fra byen i fjorden og losse og lade ved b\xc3\xa5de._NEWLINE_I begge de slesvigske krige var Vejle besat af fjenden, uden at den dog tog synderlig skade; p\xc3\xa5 sit tilbagetog leverede Olaf Rye en tr\xc3\xa6fning ved byen 8. maj 1849, og efter en kamp mellem danskere og \xc3\xb8strigerne uden for byen 8. marts 1864, blev den besat af de sidste og senere af preusserne.\n_START_SECTION_\nDen tidlige industrialisering\n_START_PARAGRAPH_\nVejles befolkning var stigende i slutningen af 1800-tallet og i begyndelsen af 1900-tallet: 3.300 i 1850, 4.164 i 1855, 4.920 i 1860, 6.092 i 1870, 7.145 i 1880, 9.015 i 1890, 14.592 i 1901, 16.212 i 1906 og 17.261 i 1911._NEWLINE_Af fabrikker og industrielle anl\xc3\xa6g havde byen omkring \xc3\xa5r 1900: flere jernst\xc3\xb8berier, deriblandt Hess\xe2\x80\x99 J\xc3\xa6rnst\xc3\xb8beri (anlagt 1876, ca. 300 arbejdere), P. Jensen & Co. J\xc3\xa6rnst\xc3\xb8beri (oprettet 1862, ca. 20 arbejdere), og Vejle J\xc3\xa6rnbyggeri og Maskinfabrik (et 1900 oprettet aktieselskab, aktiekapital 100.000 kr., ca. 20 arbejdere), Vejle Bolte- og M\xc3\xb8trikfabrik (et 1899 oprettet aktieselskab, aktiekapital 60.000 kr.), Vejle Bomuldsspinderier (et 1901 oprettet aktieselskab, aktiekapital 1\xc2\xbd mio. kr., dannet ved sammenslutning af 3 \xc3\xa6ldre selskaber, \xc3\xa5rlig produktion 4 mio. pd., ca. 500 arbejdere), M. Hansens mekaniske V\xc3\xa6verier (omdannet til aktieselskab 1897, aktiekapital 70.000 kr., \xc3\xa5rlig produktion ca. 30.000 alen, ca. 30 arbejdere), Vejle Dampv\xc3\xa6veri (oprettet 1890, et 1899 oprettet aktieselskab, aktiekapital 150.000 kr., \xc3\xa5rlig produktion til v\xc3\xa6rdi ca. 600.000 kr., 137 arbejdere), flere bryggerier og br\xc3\xa6ndevinsbr\xc3\xa6nderier, deriblandt Bryggeriet Vejle (oprettet 1858, h\xc3\xb8rende til aktieselskabet "\xc3\x98stjydske Bryggerier", 18 arbejdere), og M\xc3\xb8hls Br\xc3\xa6ndevinsbr\xc3\xa6nderi, flere maltg\xc3\xb8rerier. Vejle Damp- og Vandm\xc3\xb8lle (ca. 20 arbejdere), Steensens Margarinefabrik (oprettet 1889, \xc3\xa5rlig oms\xc3\xa6tning af 3 mio. kr., ca. 90 arbejdere), 2 mineralvandsfabrikker, 1 chokoladefabrik (aktieselskab), 1 parfume- og s\xc3\xa6befabrik, 1 cikoriet\xc3\xb8rreri, flere cigar- og tobaksfabrikker, flere farverier, garverier, deriblandt Aktieselskabet Dansk Garve-Kompagni (oprettet 1898, aktiekapital 200.000 kr.), og Vejle Saalel\xc3\xa6der-Fabrik (aktieselskab, oprettet 1889), og teglv\xc3\xa6rker, deriblandt B\xc3\xb8gager Teglv\xc3\xa6rk (et limit. selskab), 1 cement-tagstensfabrik, Vejle Amts Svineslagteri (et 1896 oprettet aktieselskab, aktiekapital 200.000 kr.), m. m., samt 5 bogtrykkerier. _NEWLINE_I Vejle blev afholdt f\xc3\xb8lgende markeder: hver onsdag fra 1. november indtil juli samt anden onsdag i hver m\xc3\xa5ned med levende kreaturer, 1 i januar, 3 i februar og 3 i marts med heste, 2 i april, 1 i juni, 1 i september og 1 i oktober med heste og kreaturer. Torvedag var hver onsdag og l\xc3\xb8rdag._NEWLINE_I Vejle blev udgivet 4 aviser: "Vejle Amts Avis", "Vejle Amts Folkeblad", "Vejle Amts Dagblad" og "Vejle Socialdemokrat"._NEWLINE_Befolkningens fordeling efter n\xc3\xa6ringsveje i 1890: 722 levede af immateriel virksomhed, 4.069 af h\xc3\xa5ndv\xc3\xa6rk og Industri, 2.028 af handel og oms\xc3\xa6tning, 260 af jordbrug, 129 af s\xc3\xb8fart, 1.312 af forskellig daglejervirksomhed, 413 af deres midler, 80 n\xc3\xb8d almisse, og 2 sad i f\xc3\xa6ngsel. If\xc3\xb8lge en opg\xc3\xb8relse i 1906 var indbyggertallet 16.212, heraf ern\xc3\xa6rede 946 sig ved immateriel virksomhed, 471 ved landbrug, skovbrug og mejeridrift, 14 ved fiskeri, 9.699 ved h\xc3\xa5ndv\xc3\xa6rk og industri, 2.725 ved handel med mere, 1.026 ved samf\xc3\xa6rdsel, 727 var aft\xc3\xa6gtsfolk, 294 levede af offentlig underst\xc3\xb8ttelse og 310 af anden eller uangiven virksomhed.\n_START_SECTION_\nNatur og geografi\n_START_PARAGRAPH_\nGeografisk er Vejle beliggende i Trekantomr\xc3\xa5det i det syd\xc3\xb8stlige Jylland og er naboby til Kolding, Fredericia og Horsens. Det centrale Vejle ligger p\xc3\xa5 en holm af smeltevandssalt, der i istiden har formet en banke i midtbyen ._NEWLINE_Vejle er bedst kendt for sine naturomgivelser med lange dalstr\xc3\xb8g og stejle, skovbekl\xc3\xa6dte skr\xc3\xa6nter, der bl.a. betyder, at byen huser Danmarks eneste \xc3\xa6gte serpentinervej, som snor sig op gennem skoven ved Munkebjerg p\xc3\xa5 sydsiden af Vejle Fjord._NEWLINE_Vejle \xc3\x85dal er Danmarks l\xc3\xa6ngste tunneldal, mens Grejsdalen er Danmarks st\xc3\xb8rste kl\xc3\xb8ft. Begge munder de ud i Vejle Fjord, som forbinder Vejle med Lilleb\xc3\xa6lt og Kattegat af s\xc3\xb8vejen.\n_START_SECTION_\n\xc3\x98konomi\n_START_PARAGRAPH_\nVejle er det kulturelle og \xc3\xb8konomiske centrum i Vejle Kommune og er som en del af v\xc3\xa6kstcentret Trekantomr\xc3\xa5det rig p\xc3\xa5 industri, handel og servicefag. Historisk set har industrien v\xc3\xa6ret meget vigtig for byens udvikling, mens man i dag satser mere p\xc3\xa5 handel og service samt vidensvirksomhed.\n_START_SECTION_\nErhverv\n_START_PARAGRAPH_\nVejle var engang kendt som Danmarks Manchester , fordi De Danske Bomuldsspinderier i en periode havde omfattende aktiviteter i byen, hvor vandkraft er let tilg\xc3\xa6ngelig. Vejle stod i f\xc3\xb8rste halvdel af det 20. \xc3\xa5rhundrede som en mastodont inden for den danske tekstilindustri, og omkring 25 procent af arbejderne i byen var besk\xc3\xa6ftiget i branchen. P\xc3\xa5 trods af problemer i industrien allerede i 50\'erne og 60\'erne overlevede den sidste bomuldsfabrik helt frem til 1993, hvor tekstileventyret sluttede. I dag bruges mange af de gamle fabrikslokaler til kunst og erhverv, mens andre fabrikker i de senere \xc3\xa5r er blevet ombygget til lejeboliger. _NEWLINE_Senere opstod der nye erhvervseventyr i Vejle. Mange kender den tidligere tyggegummigigant Dandy, som i dag opk\xc3\xb8bt af udenlandske investorer og har skiftet navn til Gumlink. Produktionen af medicinsk tyggegummi er imidlertid stadig ejet af vejlenseren, Holger Bagger S\xc3\xb8rensen. Produktet bliver fremstillet p\xc3\xa5 tyggegummifabrikken Fertin i Vejle _NEWLINE_Endelig har Tulip-slagterierne v\xc3\xa6ret en betydelig industriarbejdsplads i Vejle. Tulip har i dag lukket sin fabrik p\xc3\xa5 havnen, men har fortsat en stor produktion i industriomr\xc3\xa5det i Vejle Nord. _NEWLINE_I nutiden huser Vejle bl.a. en lang r\xc3\xa6kke IT-virksomheder, og beskrivelsen af byen som Danmarks Manchester er i folkemunde skiftet ud med Danmarks Silicon Valley. Nutidens it-virksomheder har imidlertid slet ikke samme betydning for byens udvikling og demografi, som tekstilindustrien tidligere havde._NEWLINE_Fordi Vejle Kommune er Danmarks 6. st\xc3\xb8rste kommune m\xc3\xa5lt p\xc3\xa5 indbyggertal og huser administrationskontor for Region Syddanmark, har byen ogs\xc3\xa5 mange administrative arbejdspladser.\n_START_SECTION_\nShopping\n_START_PARAGRAPH_\nVejle er kendt som en aktiv handelsby med et bredt og varieret udbud af b\xc3\xa5de k\xc3\xa6debutikker og specialbutikker. For at fastholde positionen som den f\xc3\xb8rende handelsby i omr\xc3\xa5det, har Vejle Kommune renoveret og forl\xc3\xa6nget byens hovedstr\xc3\xb8g og beriget bybilledet med ny kunst og arkitektur._NEWLINE_Kombineret med gen\xc3\xa5bningen af M\xc3\xb8lle\xc3\xa5en under D\xc3\xa6mningen og to nye shoppingcentre, Bryggen og Mary\'s, skal byudviklingen bidrage til at skabe en endnu mere attraktiv handelsby. Begge shoppingcentre ligger i det centrale Vejle, fordi man i byr\xc3\xa5det har vedtaget at satse p\xc3\xa5 at skabe en levende midtby. Af samme \xc3\xa5rsag har man etableret mange nye boliger i midten af Vejle.\n_START_SECTION_\nPolitik\n_START_PARAGRAPH_\nSiden socialdemokraten Christian Jacobsen blev Vejles f\xc3\xb8rste folkevalgte borgmester i 1919 har byen politisk set v\xc3\xa6ret en h\xc3\xb8jborg for Socialdemokraterne og fagbev\xc3\xa6gelsen. Den mest markante socialdemokratiske borgmester i byens historie har uden sammenligning v\xc3\xa6ret Willy S\xc3\xb8rensen, der var borgmester i Vejle fra 1946 og frem til sin d\xc3\xb8d i 1978 ._NEWLINE_Imidlertid blev den socialdemokratiske "konger\xc3\xa6kke" brudt i 1993, hvor en politisk koalition mellem V, K, R og SF sikrede borgmesterposten til SF\'eren Flemming Christensen, som sad i borgmesterstolen frem til 2005._NEWLINE_Ved kommunal- og regionsvalget i 2009 blev Arne Sigtenbjerggaard (V) valgt til borgmester i Vejle Kommune. Ved Sigtenbjerggaards overtagelse af borgmesterposten blev byens tidligere borgmester Leif Skov (S) udn\xc3\xa6vnt til viceborgmester. _NEWLINE_Byr\xc3\xa5det i Vejle Kommune har 31 medlemmer og holder m\xc3\xb8der p\xc3\xa5 byens gamle r\xc3\xa5dhus i centrum af Vejle._NEWLINE_Af landskendte politikere har Vejle fostret statsminister Lars L\xc3\xb8kke Rasmussen (V), tidligere milj\xc3\xb8minister, skatteminister og undervisningsminister Troels Lund Poulsen, tidligere sundhedsminister og medlem af Europa-Parlamentet Torben Lund (S) samt tidligere trafikminister og transport- og energiminister Flemming Hansen (K) m.fl.\n_START_SECTION_\nMilj\xc3\xb8politik\n_START_PARAGRAPH_\nI Vejle sorterer man affaldet i sorte og gr\xc3\xb8nne affaldsposer til restaffald og til organisk affald, der er letnedbrydeligt . Systemet har betegnelsen optisk sortering (en art kildesortering)  og tr\xc3\xa5dte i kraft den 1. januar 2003. Systemet har v\xc3\xa6ret en integreret del af Vejle Kommunes milj\xc3\xb8politik siden 1985, hvor byr\xc3\xa5det vedtog at sikre en milj\xc3\xb8rigtig genanvendelse af byens affald ._NEWLINE_Som en del af Vejles milj\xc3\xb8profil har Vejle Kommune endvidere igangsat en r\xc3\xa6kke naturprojekter. Det mest ambiti\xc3\xb8se er genetableringen af Kongens K\xc3\xa6r umiddelbart udenfor bygr\xc3\xa6nsen i Vejle \xc3\x85dal, hvor \xc3\xa5en igen snor sig efter at have v\xc3\xa6ret rettet ud til landsbrugsform\xc3\xa5l. Ogs\xc3\xa5 etableringen af to nye badestrande, Albuen og Tirsb\xc3\xa6k Strand, har v\xc3\xa6ret store projekter, som i dag tr\xc3\xa6kker mange vejlensere ud til kysten mellem Vejle og Bredballe p\xc3\xa5 sommerdage .\n_START_SECTION_\nInfrastruktur\n_START_PARAGRAPH_\nHistorisk set har Vejles udvikling v\xc3\xa6ret styret af byens centrale beliggenhed og fjorden, der har gjort det nemt at sejle varer ind og ud af byen. Desuden har byens talrige \xc3\xa5er og vandl\xc3\xb8b, som tidligere skabte vandkraft til industrivirksomheder, sat sit pr\xc3\xa6g p\xc3\xa5 bybilledet. Vejles g\xc3\xa5gade er i dag beliggende, hvor de \xc3\xa6ldste veje fl\xc3\xb8d , og gennem glasmontre i Torvegade kan man se den historiske handelsgade et par meter under det nuv\xc3\xa6rende gadeforl\xc3\xb8b._NEWLINE_Vejle er centralt placeret i Danmark og et trafikknudepunkt, hvorfor byen er hjemsted for landets f\xc3\xb8rste store transportcenter ved GateWay E45. _NEWLINE_Fra Vejle Trafikcenter forbinder 9 bybuslinjer de forskellige bydele, ligesom der fra trafikcentret kan opn\xc3\xa5s forbindelser med bus og tog til hele landet. Vejle Station blev indviet i 1868  og er i dag en central station p\xc3\xa5 det danske jernbanenet. Imidlertid er stationen i dag en udfordring for dansk infrastruktur grundet et politisk et \xc3\xb8nske om at kunne k\xc3\xb8re i tog mellem Odense og Aarhus p\xc3\xa5 en time . Det kan komme til at betyde, at der skal bygges endnu en bro over Vejle Fjord. _NEWLINE_Vejle Havn p\xc3\xa5 dens nuv\xc3\xa6rende placering blev indviet i 1827 . I \xc3\xa5rene efter 2. verdenskrig voksede havnen til Danmarks n\xc3\xa6stst\xc3\xb8rste efter K\xc3\xb8benhavns Havn , og frem til 1932 sejlede de to fjorddampere "Hvidbjerg" og "Jeppe Jensen" (opkaldt efter havnens anl\xc3\xa6gger) mellem havnelejet og Munkebjerg, Tirsb\xc3\xa6k, Ulb\xc3\xa6khus og Fakkegrav ._NEWLINE_I dag er Vejle Havn en \xc3\xb8konomisk rentabel havn. Den st\xc3\xb8rste virksomhed p\xc3\xa5 havnen er Lantm\xc3\xa4nnen Mills, der har etableret en hypermoderne m\xc3\xb8lle p\xc3\xa5 Sydhavnen til en samlet pris af en halv milliard kroner . Den nordlige del af havnen er ved at blive udviklet til et park- og boligomr\xc3\xa5de, der skal forbinde byen med fjorden ud til det arkitektoniske vartegn, B\xc3\xb8lgen, som er Vestdanmarks dyreste boligprojekt gennem tiderne . I 2018 opf\xc3\xb8rte Kirk Kapital deres hovedkvarter Fjordenhus placeret ude i  havnebassinet, tegnet af Olafur Eliasson._NEWLINE_P\xc3\xa5 luftfartsomr\xc3\xa5det er Vejle Kommune medejer af Danmarks n\xc3\xa6stst\xc3\xb8rste lufthavn, Billund Lufthavn, godt 30 kilometer fra centrum, hvortil der j\xc3\xa6vnligt k\xc3\xb8rer lufthavnsbusser fra Vejle Trafikcenter.\n_START_SECTION_\nUddannelse\n_START_PARAGRAPH_\nVejle er hoveds\xc3\xa6de for professionsh\xc3\xb8jskolen University College Lilleb\xc3\xa6lt, der er en fusion af flere \xc3\xb8stjyske og fynske uddannelsesinstitutioner, hvor man kan uddanne sig til sygeplejerske. Samlet er der cirka 7.000 studerende og 700 medarbejdere ved University College Lilleb\xc3\xa6lt._NEWLINE_I Vejle er der ogs\xc3\xa5 mulighed for at tage korte og mellemlange videreg\xc3\xa5ende uddannelser, da Vejle Handelsskole bl.a. udbyder uddannelser til logistik\xc3\xb8konom og datamatiker. Vejle Handelsskole tilbyder endvidere hg og hhx, mens Vejle Tekniske Skole st\xc3\xa5r for h\xc3\xa5ndv\xc3\xa6rkeruddannelserne og htx p\xc3\xa5 Vejle Tekniske Gymnasium._NEWLINE_Vejle har to almene gymnasier med sproglige, matematiske, naturvidenskabelige, kunstneriske og samfundsvidenskabelige linjer samt HF. R\xc3\xb8dkilde Gymnasium ligger ud til Vejle Fjord, mens Rosborg Gymnasium og HF ligger i den vestlige del af byen ud til Vejle \xc3\x85dal. VUC og Folkeuniversitet Vejle tilbyder forskellige kurser og fag i voksenundervisning. Inden for bygr\xc3\xa6nsen er der to h\xc3\xb8jskoler: Vejle Idr\xc3\xa6tsh\xc3\xb8jskole og Skolen for Gastronomi, Musik & Design._NEWLINE_P\xc3\xa5 grundskoleniveau har Vejle 11 almindelige folkeskoler, to friskoler og fire privatskoler (en Rudolf Steiner, en sekul\xc3\xa6r, to kristne heraf \xc3\xa9n katolsk), ligesom byen har to specialskoler for b\xc3\xb8rn med s\xc3\xa6rlige behov. Som noget unikt vejlensisk huser byen en s\xc3\xa6rlig 10. klasses-uddannelse, ligesom byen siden 2008 har uddannet sportstalenter . Dette sker i eliteidr\xc3\xa6tsklasser p\xc3\xa5 N\xc3\xb8rremarksskolen samt p\xc3\xa5 Vejle Handelsskole. Konceptet vil blive udbygget med nye uddannelser og muligheder i de kommende \xc3\xa5r .\n_START_SECTION_\nKunst og Kultur\n_START_PARAGRAPH_\nKomponisten Jacob Gade er uden sammenligning den kulturperson fra Vejle, der har opn\xc3\xa5et st\xc3\xb8rst international ber\xc3\xb8mmelse. Hans verdensber\xc3\xb8mte Jalousie, Tango Tsigane fra 1925 er en af de mest popul\xc3\xa6re og mest spillede melodier, der nogensinde er komponeret . I Vejle kan man derfor finde gadenavne, navne p\xc3\xa5 hoteller mv. opkaldt efter byens ber\xc3\xb8mte s\xc3\xb8n. Operasangeren Per Bach Nissen er f\xc3\xb8dt i Vejle._NEWLINE_Fjordbyen har endvidere fostret forfatteren Ulrik Gr\xc3\xa4s, som er opvokset i Svendsgade i Vestbyen, digteren Harald Kidde, der boede i Havnegade, pr\xc3\xa6sten og historikeren Anders S\xc3\xb8rensen Vedel, forfatteren Karl Bjarnhof, lyrikeren Inger Christensen, billedkunstneren Albert Bertelsen og skuespillerinden Bodil J\xc3\xb8rgensen m.fl. I en l\xc3\xa6ngere \xc3\xa5rr\xc3\xa6kke har pianisten og komponisten Willy Stolarczyk som byens kulturchef sat standarden for Vejles kulturliv._NEWLINE_Vejle Kunstmuseum, som blev renoveret og udbygget i 2006, omfatter \'W\xc3\xb8rzners Samling\' med moderne dansk kunst, bl.a. mange COBRA-v\xc3\xa6rker. Kernesamlingen er \'Eckarts Samling\' p\xc3\xa5 ca. 2000 tegninger og grafik, som Vejle Kunstmuseum modtog i 1899. Samlingen indeholder v\xc3\xa6rker af kunsthistoriens mestre, bl.a. kobberstik af Albrecht D\xc3\xbcrer og omkring 50 raderinger af Rembrandt._NEWLINE_Vejle Musikteater er byens centrum for musicals, stand up, teater og koncerter, ligesom Torvehallerne byder p\xc3\xa5 mange musikalske og kulturelle arrangementer. Bygningen, der er placeret i den moderne arkade Mary\'s, arrangerer rock- og popkoncerter, og Vejle er desuden kendt for bes\xc3\xb8g fra mange internationale jazz-navne via jazz-klubben Jive. _NEWLINE_Det tidligere industrikompleks, Spinderihallerne er i 2009 blevet renoveret til at danne f\xc3\xa6lles ramme om kunst, kultur og erhverv. Vejle Bymuseum ligger i dag i de gamle haller, hvor der bl.a. er en graffitimur, man lovligt kan male p\xc3\xa5. Ved indvielsen af Spinderihallerne i 2009 havde statsminister, Lars L\xc3\xb8kke Rasmussen, sprayd\xc3\xa5sen med._NEWLINE_Vejle er hjemsted for flere teaterforeninger, bl.a. Vejle Musical Teater, Ungdommens Teater Vejle og Vejle Amat\xc3\xb8rScene._NEWLINE_Vejles kulturliv er desuden pr\xc3\xa6get af mange cafeer, gallerier osv. med diverse kulturelle tilbud.\n_START_SECTION_\nSport og fritid\n_START_PARAGRAPH_\nByens traditionsrige fodboldklub, Vejle Boldklub, har hjemf\xc3\xb8rt fem danske mesterskaber og vundet Landspokalturneringen seks gange, hvilket er nok til, at begge pokaler har fast plads i klubhuset i N\xc3\xb8rreskoven. Vejle Boldklub har fostret mange landsholdsspillere, heriblandt Allan Simonsen, der i 1977 som hidtil eneste dansker vandt prisen som Europas bedste fodboldspiller._NEWLINE_Inden for de \xc3\xb8vrige store sportsgrene i Danmark er Vejle traditionelt ikke h\xc3\xb8jt repr\xc3\xa6senteret. I 1991 blev Vejle Bredballe H\xc3\xa5ndbold Klub stiftet, som en fusion af to tidligere klubber,  og i 2002/2003 blev det til en enkelt s\xc3\xa6son for herrerne i 1. division. Vejle Badminton Klub og Vejle Basketball Klub er heller ikke repr\xc3\xa6senteret i toppen._NEWLINE_En stor del af Vejles indend\xc3\xb8rs sportsfaciliteter er samlet i DGI-huset Vejle, som ligger i den vestlige del af byen. Centret r\xc3\xa5der over fem haller samt en sv\xc3\xb8mmehal, og der har v\xc3\xa6ret afholdt bl.a. EM i boksning, EM i kvindeh\xc3\xa5ndbold og Danish Open i badminton. Det nye Vejle Stadion til byens fodboldklub blev indviet i for\xc3\xa5ret 2008._NEWLINE_Cykell\xc3\xb8bet Post Danmark Rundt l\xc3\xa6gger traditionelt turen forbi Vejle, der er kendt som l\xc3\xb8bets kongeetape, hvor ryttene p\xc3\xa5 en rundstr\xc3\xa6kning flere gange m\xc3\xa5 kravle op af de stejle stigninger p\xc3\xa5 bl.a. Kiddesvej. L\xc3\xb8bet finder derfor ofte sin endelige vinder i Vejle._NEWLINE_3. etape af Tour de France 2021 skal starte i Vejle den 4. juli.\n_START_SECTION_\nTurisme\n_START_PARAGRAPH_\nTr\xc3\xa6dballehus nedbr\xc3\xa6ndte i 1954, men var inden da et landskendt trakt\xc3\xb8rsted, hvor spillemanden og krov\xc3\xa6rten Frederik Iversen (1864 \xe2\x80\x93 1948) sammen med egnens musikere underholdt med egne valse og polkaer. De fik det store gennembrud, da Statsradiofonien fik \xc3\xb8je p\xc3\xa5 dem under opf\xc3\xb8relsen af den gamle Lilleb\xc3\xa6ltsbro i 30\'erne. Ikke langt fra Tr\xc3\xa6dballehus ligger Himmelpind, der er et udsigtspunkt med en sp\xc3\xa6ndende historie._NEWLINE_Vejles \xc3\xa6ldste bygning, Sankt Nicolai Kirke fra midten af 1200-tallet, huser "Dronning Gunhilds" lig fra ca. 450 f.Kr.. Byens vartegn Vejle M\xc3\xb8lle p\xc3\xa5 toppen af skr\xc3\xa6nten mod S\xc3\xb8ndermarken, som st\xc3\xa5r synlig for alt og alle, er ogs\xc3\xa5 et bes\xc3\xb8g v\xc3\xa6rd._NEWLINE_Skovene omkring Vejle byder p\xc3\xa5 store naturoplevelser. Til h\xc3\xb8jdepunkterne h\xc3\xb8rer Vejle \xc3\x85dal, Grejsdalen, Munkebjergskoven med de stejle skr\xc3\xa6nter og Dyrehaven med d\xc3\xa5dyr, sikahjorte og udsigt udover fjord og by. Desuden kan man i N\xc3\xb8rreskoven f\xc3\xa6rdes i tr\xc3\xa6kronerne i den nyligt anlagte klatrepark Gorillapark._NEWLINE_Kongens K\xc3\xa6r, i udkanten af Vejle, er et enest\xc3\xa5ende v\xc3\xa5domr\xc3\xa5de med et rigt fugleliv med bl.a. vand- og vadefugle. Den sj\xc3\xa6ldne hav\xc3\xb8rn kommer ogs\xc3\xa5 p\xc3\xa5 bes\xc3\xb8g i de v\xc3\xa5de enge._NEWLINE_Det Gamle Arresthus, der er tilknyttet Vejle R\xc3\xa5dhus, blev ombygget i 1984 og fik Vejle Prisen til fremme af byens forsk\xc3\xb8nnelse. _NEWLINE_Med sin livlige bymidte og mange gamle bygninger er Vejle en stor handelsby, ligesom udvikling af ny arkitektur, kunst og alternative byrum op gennem 90\'erne har gjort byen til en sev\xc3\xa6rdighed i sig selv. Vejle var s\xc3\xa5ledes den f\xc3\xb8rste by i Danmark, der fik sin egen officiel arkitekturpolitik, der s\xc3\xa6tter standarden for byudviklingen._NEWLINE_Socialdemokraternes gamle h\xc3\xb8jborg i Vejle, Bygningen, ligger i dag placeret under glas i det nye shoppingcenter Mary\'s og er indrettet med spisesteder, caf\xc3\xa9 og to scener til bl.a. jazzkoncerter. \xc3\x98kolariet er et gratis oplevelsescenter for b\xc3\xa5de b\xc3\xb8rn og voksne, der s\xc3\xa6tter fokus p\xc3\xa5 \xc3\xb8kologi, genbrug, natur, byudvikling m.fl._NEWLINE_Desuden ligger flere store jyske sev\xc3\xa6rdigheder t\xc3\xa6t p\xc3\xa5 Vejle som Lalandia Givskud Zoo, Legoland Billund Resort og den gamle kongeby Jelling med de to gravh\xc3\xb8je, og Danmarks d\xc3\xa5bsattest Jellingstenen. Det samlede monument i Jelling er optaget p\xc3\xa5 UNESCOs Verdensarvsliste. Til monumentet h\xc3\xb8rer det nye udstillingscenter Kongernes Jelling._NEWLINE_Turisme i Vejle og omegn bliver varetaget af VisitVejle.'